หุ้นปันผลสูงลูบคมตลาดทุน
มีข้อมูลเกี่ยวกับหุ้นที่มีผลตอบแทนการจ่ายเงินปันผลสูงสุด 10 อันดับแรก บนกระดานตลาดหุ้นไทยมาเล่าสู่กันฟัง
27 ต.ค. 2559

ธนะชัย ณ นคร
 
มีข้อมูลเกี่ยวกับหุ้นที่มีผลตอบแทนการจ่ายเงินปันผลสูงสุด 10 อันดับแรก บนกระดานตลาดหุ้นไทยมาเล่าสู่กันฟัง
แม้หุ้นหลายตัวอาจจะไม่ค่อยมีภาพคล่องนัก หรือแทบจะไม่มีเลย
แต่มานำเสนอไว้ เผื่ออาจจะสนใจเก็บเข้าพอร์ต หรือซื้อเก็งกำไร กระจายความเสี่ยงกันไป
หุ้นที่จ่ายเงินปันผลระดับสูงนั้น
ก็จะแยกที่อยู่ในกลุ่ม SET50 ออกมาด้วย
ข้อมูลทั้งหมดนี้ ดึงมาจากตลาดหลักทรัพย์นะครับ
จากข้อมูลล่าสุด หุ้นที่มีการจ่ายเงินปันผลมากสุด คือ JAS : บริษัท จัสมิน อินเตอร์เนชั่นแนล จำกัด (มหาชน)ประมาณ 31%
เหตุที่ตัวเลขออกมาสูง เพราะก่อนหน้านี้ JAS มีการจ่ายปันผลพิเศษเข้ามานั่นเอง
อันดับ 2 คือ หุ้น MODERN หรือบริษัท โมเดอร์นฟอร์มกรุ๊ป จำกัด (มหาชน) ผลตอบแทนเงินปันผลสูง16%
อันดับ 3 หุ้น บริษัท เจ. เอส. พี. พร็อพเพอร์ตี้ จำกัด (มหาชน)หรือ JSP เฉลี่ย 15.57%
อันดับ 4 หุ้น TIW ให้อัตราส่วนเงินปันผลตอบแทนประมาณ 12.99% อันดับ 5.หุ้น NSI  หรือ บริษัทนำสินประกันภัย จำกัด (มหาชน)ผลตอบแทนเงินปันผลตอบ 11.36%
อันดับ 6 หุ้น SRICHA : บริษัท  ศรีราชาคอนสตรัคชั่น จำกัด (มหาชน)อยู่ที่ 10.49%
อันดับ 7 หุ้น MNIT2 กองทุนรวมอสังหาริมทรัพย์นิชดาธานี 2 ให้อัตราส่วนเงินปันผลตอบแทน 10.48%
อันดับ 8 บริษัท แกรนด์ คาแนล แลนด์ จำกัด (มหาชน)หรือ GLAND ให้อัตราส่วนเงินปันผลตอบแทน 10.27%. อันดับ 9 บริษัท ท่าเรือราชาเฟอร์รี่ จำกัด (มหาชน)หุ้น RP ให้อัตราส่วนเงินปันผลตอบแทน 10.25%
สำหรับหุ้น RP เพิ่งจะเข้าจดทะเบียนในตลาดหุ้นเมื่อปลายปี 2558
และอันดับ 10 บริษัท มัลติแบกซ์ จำกัด (มหาชน) หรือ MBAX ให้อัตราส่วนเงินปันผลตอบแทน 9.25%
ส่วนหุ้นในกลุ่ม SET50 ที่มี (แนวโน้ม) อัตราผลตอบแทนการจ่ายเงินปันผลน่าสนใจ และสูงสุด 10 อันดับแรก ซึ่งข้อมูลนี้ได้มาจากของ บล.โนมูระ พัฒนสิน
อันดับ 1 คือ บริษัท แอดวานซ์ อินโฟร์ เซอร์วิส จำกัด (มหาชน)หรือ ADVANC แนวโน้มผลตอบแทนปันผล 8%
อันดับ 2 บริษัท อินทัช โฮลดิ้งส์ จำกัด (มหาชน) หรือ INTUCH แนวโน้มจ่ายปันผลสูง 7.3%
อันดับ 3 หุ้น PS : บริษัท พฤกษา เรียลเอสเตท จำกัด(มหาชน) ผลตอบแทนเงินปันผล 6.6%
อันดับ 4 บริษัทแลนด์แอนด์เฮ้าส์ จำกัด (มหาชน) หรือ LH แนวโน้มผลตอบแทน 6.3% ซึ่งเท่ากับ หุ้น TVO หรือบริษัท น้ำมันพืชไทย จำกัด (มหาชน) ที่คาดตัวเลขสูง 6.3%
รวมถึงบริษัท ทีทีดับบลิว จำกัด (มหาชน)หรือ TTW มีแนวโน้มผลตอบแทนที่ 6.3%
และหุ้น HANA บริษัท ฮานา ไมโครอิเล็คโทรนิคส จำกัด (มหาชน)แนวโน้มผลตอบแทน 6.3%
อันดับถัดมาคือ หุ้น KKP ธนาคารเกียรตินาคิน แนวโน้มผลตอบแทน 5.4%
ส่วน TISCO หรือ บมจ.ทิสโก้ไฟแนนเชี่ยลกรุ๊ป แนวโน้มผลตอบแทน 4.7% ซึ่งมีอัตราเท่ากับ TCAP หรือ บมจ.ทุนธนชาตที่อยู่ประมาณ 4.7% เท่ากัน
และสุดท้ายคือ หุ้น BANPU บริษัท บ้านปู จำกัด (มหาชน)แนวโน้มผลตอบแทนปันผล 4.6%
สำหรับแนวโน้มผลประกอบการบริษัทจดทะเบียนในไตรมาส 3/59
เท่าที่ดูการคาดการณ์ของนักวิเคราะห์ เหมือนจะมองไปในทิศทางเดียวกันคือ เติบโตขึ้น
คิดเป็นตัวเลขก็น่าจะราวๆ 2.1 แสนล้านบาท เพิ่มขึ้น 250%
เหตุที่ตัวเลขกระโดดสูง เพราะไตรมาส 3/59 กำไร บจ.อยู่ที่ 5.9 หมื่นล้านบาท เพราะหุ้นในกลุ่ม ปตท. และกลุ่มธนาคาร ออกมาไม่ดี จากราคาน้ำมัน และ 2 แบงก์ใหญ่ คือ SCB และ KTB ตั้งสำรองระดับสูงจากปัญหา SSI
ทำให้แนวโน้มการจ่ายเงินปันผลในปีนี้ น่าจะดูดีกว่าปีก่อนหน้า
ส่วนแนวโน้มตลาดหุ้นไทยช่วงที่เหลือของปีนี้ก็ยังมีปัจจัยลบรออยู่เยอะ
ทั้งเรื่องของเฟดที่จะประชุมอีก 2 ครั้ง
และราคาน้ำมันดิบที่บรรดาประเทศผลิตน้ำมันรายใหญ่ในโอเปก และนอกโอเปก นำโดยรัสเซีย ก็ทำท่าว่าจะไม่สามารถบรรลุข้อตกลงเรื่องจำกัดเพดานการผลิตน้ำมันดิบได้
จึงมีคำแนะนำจากนักวิเคราะห์ว่าให้มีหุ้นปันผลงามๆ ในพอร์ต
ก็น่าจะช่วยกระจายความเสี่ยงได้